Shimoliy Koreyada birinchi marta ayol vazir etib tayinlandi

Shimoliy Koreyada Chxve Son xuey tashqi ishlar vazirligi rahbari lavozimiga tayinlanib, KxDR tarixidagi birinchi ayol vazirga aylandi. Bu haqda “CNN” xabar berdi.
Ma'lum qilinishicha, Chxve Son xuey Shimoliy Koreyaning taniqli siyosat va davlat arbobi, 2010–2013 yillarda mamlakat Vazirlar Kengashi raisi lavozimida ishlagan, shuningdek, hukmron Koreya Mehnat partiyasi byurosi prezidiumi a'zosi bo'lgan Chxve Yon Rimning qizi hisoblanadi.
Ommaviy axborot vositalarida Chxve Son xuey haqidagi xabarlar o'tgan asrning 90-yillari oxirida paydo bo'lgan: o'sha paytda u to'rt tomonlama yadroviy muzokaralarda tarjimon sifatida qatnashgan. 2018 yilda Shimoliy Koreya yetakchisi Kim Chen Inga Singapurdagi sammitda, bir yildan so'ng esa xanoyda bo'lib o'tgan uchrashuvda hamrohlik qilganlar orasida bo'lgan.
58 yoshli Chxve Son xueyning KxDR tashqi ishlar vaziri lavozimiga tayinlanishi keskin vaziyatga to'g'ri kelgan — birgina 2022 yil boshidan buyon mamlakatda 15 dan ortiq raketalar, jumladan, ballistik raketalar uchirilgan.
Rasmiy ravishda KxDRda ayol birinchi marta vazir sifatida paydo bo'lganiga qaramay, bu ayollarning mamlakat hukumatida ishtirok etmaydi degani emas. Kim Chen Inning singlisi 34 yoshli Kim Yo Chjonni eslashning o'zi kifoya, u Janubiy Koreya haqidagi keskin so'zlari bilan tanilgan. Ko'pchilikning fikriga ko'ra, kelajakda u akasining o'rnini egallashi mumkin.
Avvalroq omma oldiga 1 oy ichida birinchi marta chiqqan Kim Chen In Gitlerga o'xshatilgandi. Shuningdek, Yaponiyada Kim Chen Inga qarshi sud jarayoni boshlangandi.